VEGA og Beatbox præsenterer

**Indiepop-bandet Daughter blotlægger de mørke følelser i VEGA***Onsdag den 10. april bliver Lille VEGA indhyllet i smertefyldt indiepop af fineste karat, når engelske Daughter indtager scenen. Trioen udgiver en måned inden koncerten deres debutalbum.*

**Smertefyldt indiepop**  
Hun ligner lidt Karen O, har en vokal som Feist og laver musik, som minder om Bon Iver og St. Vincent. Sammenligningerne står i kø, når anmelderne beskriver Daughter. Men den engelske trio med Elena Tonra i front formår alligevel at skabe indiepop, som er helt anderledes end noget af det, deres musikalske kollegaer frembringer.

**Kærlighedens dramatik**

Daughters sange er også svøbt i skrøbelig, lange klangflader og akustisk fingerspil, men de knivskarpe melodier og de smertefyldte tekster er særegne for bandet. I Elena Tonras tekstunivers er der ikke noget lyserødt over kærligheden. Den er mørk og dramatisk. Melodierne følger teksternes dramatik og blæser ofte lytteren omkuld med store arrangementer.

**Nyt album i marts**

Indtil nu har man kun kunnet nyde Daughter i ep-format på deres tidligere udgivelser *His Young Heart* (2011) og *The Wild Youth* (2012), men til marts udkommer bandets første album *If You Leave*. Albummet kommer til at indeholde otte nye sange samt ”Youth” fra *The Wild Youth* og førstesinglen ”Smother”, som allerede er ude nu. Elena Tonra har udtalt, at ”Smother” handler mere om et sammenbrud end et brud med en kæreste samt, at hun måske endda er for brutalt ærlig i sangens tekst.

Trioen har samlet et imponerende hold bag albummet, som blev indspillet i de legendariske Abbey Road Studier med Rodaidh McDonald (The xx og Adele) som producer og Ken Thomas (Sigur Rós, M83) bag mixeren.

**Fakta om koncerten**:  
Daughter   
Onsdag den 10. april kl. 21.00  
Lille VEGA, Enghavevej 40, 1674 Kbh. V  
Pris: 150 kr. + gebyr – Forsalg starter fredag d. 18. januar via [www.vega.dk](http://www.vega.dk), Billetlugen og i Fona.

*For yderligere oplysninger kontakt venligst*

Bettina Balle - Kommunikationsmedarbejder, VEGA, [bb@vega.dk](mailto:bb@vega.dk) - 3326 0959